Sjúkratryggingum Íslands hafa ekki borist upplýsingar frá fjármálaráðuneytinu um hvernig koma eigi til móts við aukinn launakostnað heilbrigðisstofnana í kjölfar styttingu vinnuvikunnar sem tekur gildi eftir tvær vikur. Forstjóri Sjúkratrygginga segir mikilvægt að þetta liggi fyrir sem fyrst.
Vinnuvika hjúkrunarfræðinga, sjúkraliða og fleiri stétta sem starfa hjá fyrirtækjum í velferðarþjónustu styttist 1. maí. Gísli Páll Pálsson, formaður Samtaka fyrirtækja í velferðarþjónustu sagði í fréttum RÚV í gær að það stefndi í algjört kaos, færu þessi mál ekki að komast á hreint. 3-5 milljarða vantaði til að mæta þessum kostnaði. María Heimisdóttir er forstjóri Sjúkratrygginga Íslands.
Það er rétt sem þau segja að þessar mikilvægu upplýsingar liggja því miður enn ekki fyrir frá fjármálaráðuneytinu.
Og þegar þú talar um mikilvægar upplýsingar þá er það hvernig á að koma til móts við þennan aukna launakostnað? Já, það varðar hvernig á að að fara með áhrif styttingar vinnuvikunnar á launakostnað.
Hafið þið kallað eftir þeim? Jájá, við erum auðvitað í sambandi við okkar fagráðuneyti sem aftur rekur þetta mál væntanlega gagnvart fjármálaráðuneytinu.
Á hverju strandar þetta? Við þekkjum það ekki í rauninni. En það er í rauninni mjög mikilvægt fyrir okkur að fá þetta í hendur sem allra, allra fyrst þannig að við getum upplýst okkar viðsemjendur og eftir atvikum afgreitt þá fjármuni sem þessu fylgja væntanlega.
María segist bjartsýn á að þetta liggi fyrir á allra næstu dögum.
Og við munum gera allt sem í okkar valdi stendur til að vinna með þessum fyrirtækjum og tryggja að þetta gangi bara vel upp.
Forstjóri Sjúkratrygginga Íslands segir óljóst hvernig komið verði til móts við aukinn launakostnað heilbrigðisstofnana vegna styttingar vinnuvikunnar. Engar upplýsingar hafi borist frá fjármálaráðuneytinu, mikilvægt sé að fá þær sem allra fyrst.